tartuNLP/wikipedia-smugri-20251201 huggingface dataset:
Eddie Nketiah

Edward Keddar Nketiah (sündinud 30. mail 1999 Londonis) on Inglismaa jalgpallur, kes mängib ründajana Inglismaa Premier League'i klubis Arsenal.
Aastatel 2008–2015 kuulus Nketiah Londoni Chelsea noortesüsteemi. Seejärel liitus ta Arsenaliga.
Arsenal põhimeeskonnas debüteeris Nketiah 28. septembril 2017 UEFA Euroopa Liiga alagrupimängus Borissovi BATE vastu. Esimesed kaks väravat lõi ta Arsenali meeskonnas sama aasta 24. oktoobril EFL Cup'i teises ringis Norwich City vastu. Inglismaa kõrgliigas lõi ta esimese värava 12. mail 2019 hooaja viimases mängus Burnley vastu. Hooaja 2019/20 esimeses pooles oli ta Arsenalist laenul Inglismaa esiliigaklubis Leeds United, kus ta lõi 17 mänguga kolm väravat. 2020. aastal võitis ta Arsenaliga Inglismaa karikavõistlused ja superkarikafinaali.
Hooajal 2021/22 tegi Nketiah klubikarjääri seni resultatiivseima hooaja, kui lõi 10 väravat, neist viis Inglismaa kõrgliigas ja viis liigakarika võistlustel. 2022. aasta juunis pikendas ta Arsenaliga lepingut viie aasta võrra.
Aastatel 2017–2021 mängis Nketiah Inglismaa noortekoondistes.
Negru Vodă

Negru Vodă (kuni 1926. aastani Caraomer, türgi keeles "Karaömer") on linn Rumeenias Constanța maakonnas. Linn asub ajaloolises Põhja-Dobrudža piirkonnas Bulgaaria piiri lähedal.
Linna haldusalasse kuulub kolm küla: Darabani, Grăniceru ja Vâlcelele.
2011. aasta rahvaloenduse andmetel oli Negru Vodă elanikest rumeenlasi 90,86%, mustlasi 2,92%, türklasi 1,06% ja teistest rahvustest inimesi 0,56%. Rahvus oli teadmata 4,57%-l elanikest.
Asula on rajatud 1715. aastal, Rumeenia koosseisu läks pärast Vene-Türgi sõda 1878. aastal. Linnaõigused sai Negru Vodă 1989. aastal.
Kasesalu

Kasesalu on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kasesalu 167 inimesel: 70 mehel ja 97 naisel. Perekonnanimede levikult oli Kasesalu meeste puhul 1340. kohal ja naiste puhul 969. kohal.
Perekonnanimi Kasesalu oli kõige rohkem levinud üle 85-aastaste vanuserühmas, kus seda oli 10 000 elaniku kohta 3,19. Nimi oli kõige sagedasem Saare maakonnas, kus sellist nime kandis maakonna 10 000 elaniku kohta keskmiselt 3,87 inimest.
Nimede eestistamise käigus võeti 1935.–1940. aastal Kasesalu uueks nimeks kokku 83 korral, mille hulgas loobuti nimedest Birkenbaum, Birk, Krüppelmann ja Keldorf kolmel, Arroson, Bachmann, Birkenthal, Kasesaba, Kasperg, Kuurmann, Märtsin, Treimuth kahel juhul. Lisaks loobuti ka nimedest Götsch, Hinrikmann, Ibraham, Indus, Kabun, Kiilstom, Köbler, Kookmann, Kussem, Orrik, Rääks, Sabalson, Tassenberg jne.
Anita Anand

Anita Indira Anand (sündinud 1. jaanuaril 1967 Kentville'is Nova Scotia provintsis) on Kanada jurist ja poliitik. Ta kuulub Liberaalsesse Parteisse ja on 26. oktoobrist 2021 kuni 26. juulini 2023 Kanada kaitseminister. 2019. aastast on ta Kanada parlamendi alamkoja saadik.
Varem töötas ta Toronto Ülikooli professorina.
Anand on lõpetanud Oxfordi Ülikooli. Ta räägib inglise, tamili ja prantsuse keelt. Ta on abielus ja nelja lapse ema.
Plii-tinakollane

Plii-tinakollane, eestikeelses kirjanduses ka seatinakollane ja giallolino on kollase värvusega anorgaaniline tehislik värvipigment, mida kasutati maalikunstis 13. sajandist 18. sajandi keskpaigani.
Koostis ja omadused.
Plii-tinakollast on kasutatud kahes versioonis, mis erinevad koostiselt. Esimene tüüp on koostiselt pliistannaat ehk plii-tinaoksiid Pb2SnO4. Teine tüüp on koostiselt silikaat Pb(Sn,Si)O3. Plii-tinakollast saadi pulbriliste pliioksiidi (kas massikot, pliimennik või pliidioksiid) ja tinaoksiidi segu kuumutamisel umbes 900 °C juures, silikaatse koostisega plii-tinakollasele lisati segusse ka kvartsi. 
Plii-tinakollase värvitoon on erk, küllastatud kollane. Pigment on hea katvusega ja valguskindel. Talub hästi kõrgeid temperatuure, happelist ja aluselist keskkonda - seetõttu saab teda kasutada ka freskomaalis. Kokkupuutel väävliaurudega või gaasilise vesiniksulfiidiga võib tumeneda. Ühend on pliisisalduse tõttu mürgine ja põhjustab sissehingamisel, neelamisel või pikaajalisel kokkupuutel pliimürgistust.
Ajaloost.
Plii-tinakollase varaseim kasutus on dateeritud 13. sajandisse, mil silikaatse koostisega plii-tinakollast kasutati freskomaalis. Pigment võidi avastada kristallklaasi tootmise kõrvalproduktina. Oksiidne plii-tinakollane oli standardne kollane pigment õlimaalis kuni 18. sajandini.
Plii-tinakollase kasutus on dokumenteeritud paljude kuulsate renessansi ja baroki maalikunstnike teostes: Tizian ("Bacchus ja Ariadne"), Giovanni Bellini ("Jumalate pidusöök"), Raffael ("Sixtuse madonna"), Rembrandt ("Belsatsari pidu"), Vermeer ("Piima kallav teenijatüdruk") ja Velázquez ("Apollon Vulcanuse sepikojas").
18. sajandi alguses asendas plii-tinakollase kasutuse peaaegu täielikult Napoli kollane. Pärast 1750. aastat pole enam teada maale, kus oleks plii-tinakollast kasutatud. Pigmendi taasavastas 1941. aastal Saksa teadlane Richard Jakobi, Doerneri Instituudi direktor, ja nimetas selle "Blei-Zinn-Gelb". 1967. aastast alates katsetas Hermann Kühn pigmendi kasutust varasemate sajandite traditsioonilistes tehnikates ja avastas pigmendi kaks eri koostisevarianti.
Operatiivväejuhatus Põhi

Operatiivväejuhatus Põhi (ukraina keeles Оперативне командування «Північ») on Ukraina maavägede üksus. Selle tegevuspiirkonnaks on määratud Žõtomõri, Kiievi, Poltava, Sumõ, Tšerkassõ ja Tšernihivi oblast.
Sõjaväeametnik

Sõjaväeametnik (Eestis 1929-1937 ja alates 1991. aastast kaitseväeametnik) on mittevõitlev sõjaväelane.
Sõjaväeametnikud kannavad vastavat vormiriietust ja eraldusmärke. Kuni 24. veebruarini 1936 jagunesid Eesti kaitseväeametnikud vastavalt ettevalmistusele kaitseväeametnikeks, sõjaaegseteks kaitseväeametnikeks ja kaitseväeametniku asetäitjateks.
Sõjaväeametnikud, sõjaväevaimulikud, välisriikide sõjavägede esindajad, sõjakirjasaatjad jts ei osale sõjategevuses, kuid neid võib võtta sõjavangi.
Geoagiu

Geoagiu (ungari keeles "Algyógy", saksa keeles "Gergesdorf") on linn Rumeenias Transilvaanias Hunedoara maakonnas. Linn asub maakonnakeskusest Devast ligikaudu 23 km idas.
Linna haldusalasse kuulub kümme küla: Aurel Vlaicu ("Bencenc"), Băcâia ("Bakonya"), Bozeș ("Bózes"), Cigmău ("Csigmó"), Gelmar ("Gyalmár"), Geoagiu-Băi ("Feredőgyógy"), Homorod ("Homoród"), Mermezeu-Văleni ("Nyírmező"), Renghet ("Renget") ja Văleni ("Valény").
Linna koosseisu kuuluvas Geoagiu-Băi külas asuvad geotermilised allikad.
2011. aasta rahvaloenduse andmetel oli linna elanikest rumeenlasi 85,3%, mustlasi 8,61% ja teistest rahvustest inimesi 1,05%. Rahvus oli teadmata 5,02%-l elanikest.
Asulat on ürikutes esmamainitud 1291. aastal, linnaõigused sai Geoagiu 2000. aastal.
Dean Henderson

Dean Bradley Henderson (sündinud 12. märtsil 1997 Whitehavenis) on Inglismaa jalgpallur, kes mängib väravavahina Inglismaa Premier League'i klubis Crystal Palace ja Inglismaa jalgpallikoondises.
Aastatel 2005–2011 kuulus ta Carlisle Unitedi noortesüsteemi. Seejärel liitus ta Manchester Unitediga.
Manchester Unitedi põhimeeskonda pääses Henderson esmakordselt hooajal 2020/21. Klubi põhimeeskonnas debüteeris ta 22. septembril 2020 Inglismaa liigakarika mängus Luton Towni vastu. Inglismaa kõrgliigas debüteeris ta sama aasta 29. novembril mängus Southamptoni vastu.
Manchester Unitedist on ta sageli olnud laenul teistes klubides. Hooaja 2015/16 teises pooles oli ta laenul Inglismaa tugevuselt kuuenda liiga klubis Stockport County, hooajal 2016/17 Inglismaa tugevuselt neljanda liiga klubis Grimsby Town, hooajal 2017/18 Inglismaa tugevuselt kolmanda liiga klubis Shrewsbury Town ning aastatel 2018–2020 kaks hooaega Sheffield Unitedis (teisel hooajal Inglismaa kõrgliigas). Shrewsbury Townis mängides valiti ta League One'i hooaja sümboolsesse koosseisu. 2022. aasta juulis läks Henderson laenule äsja Inglismaa kõrgliigasse tõusnud Nottingham Forestisse.
Suvel 2023 liitus Henderson ligi 18 miljoni euro eest Crystal Palace'iga.
2017. aastal tuli Henderson Inglismaa kuni 20-aastaste koondisega juunioride maailmameistriks. Inglismaa jalgpallikoondises tegi Henderson debüüdi 12. novembril 2020 sõprusmängus Iirimaa vastu. Ta kuulus Inglismaa koondisse 2021. aasta Euroopa meistrivõistlustel.
Moussa Niakhaté

Moussa Niakhaté (sündinud 8. märtsil 1996 Roubaix's) on Prantsusmaal sündinud Senegali jalgpallur, kes mängib keskkaitsjana Prantsusmaa kõrgliigaklubis Lyoni Olympique ja Senegali jalgpallikoondises.
Ta alustas klubikarjääri Prantsusmaal. Aastatel 2004–2011 kuulus ta Lille'i noortesüsteemi. Hooajal 2014/15 debüteeris ta Prantsusmaa esiliigas Valenciennes'i meeskonnas. Hooajal 2017/18 mängis ta Prantsusmaa kõrgliigaklubis FC Metz.
Aastatel 2018–2022 mängis Niakhaté neli hooaega Saksamaa kõrgliigaklubis Mainz 05.
2022. aasta juulis sõlmis ta kolmeaastase lepingu äsja Inglismaa kõrgliigasse tõusnud Nottingham Forestiga. Seal mängis ta kaks hooaega. Ainsa värava Inglismaa kõrgliigas lõi ta 24. veebruaril 2024 mängus Aston Villa vastu.
2024. aasta juulis naasis ta Prantsusmaa kõrgliigasse, kui sõlmis lepingu Lyoniga.
Aastatel 2014–2019 mängis Niakhaté Prantsusmaa noortekoondistes. Senegali jalgpallikoondises tegi ta debüüdi 24. märtsil 2023 Aafrika rahvaste karikavõistluste valikmängus Mosambiigi vastu. Ta kuulus Senegali koondisse 2024. aasta Aafrika rahvaste karikavõistlustel.
Giulian Biancone

Giulian Alexis André Biancone (sündinud 31. märtsil 2000 Fréjusis) on Prantsusmaa jalgpallur, kes mängib paremkaitsjana Kreeka kõrgliigaklubis Olympiakós.
Aastatel 2011–2015 kuulus ta kodulinnaklubisse Fréjus. Seejärel liitus ta Monacoga. Klubi põhimeeskonnas debüteeris ta 28. novembril 2018 UEFA Meistrite Liiga alagrupimängus Madridi Atlético vastu. Prantsusmaa kõrgliigas tegi ta debüüdi sama aasta 22. detsembril mängus Guingamp'i vastu.
Aastatel 2019–2021 oli ta kahel hooajal laenul Belgia kõrgliigaklubis Cercle Brugge.
Hooajal 2021/22 mängis ta Prantsusmaa kõrgliigaklubis Troyes.
2022. aasta juulis sõlmis ta lepingu äsja Inglismaa kõrgliigasse tõusnud Nottingham Forestiga. Hooajal 2022/23 sai ta Nottingham Foresti meeskonnas Inglismaa kõrgliigas kirja vaid kaks mängu ning mõlemas neis pääses ta platsile mängu lõpuminutitel. 
2023. aasta septembris sõlmis ta lepingu Olympiakósega.
Aastatel 2018–2019 mängis Biancone Prantsusmaa kuni 19-aastaste koondises.
Jack Colback

Jack Raymond Colback (sündinud 24. oktoobril 1989 Newcastle upon Tyne'is) on Inglismaa jalgpallur, kes mängib keskpoolkaitsjaana Inglismaa esiliigaklubis Queens Park Rangers.
Ta alustas klubikarjääri Sunderlandis, mille noorteakadeemiaga liitus ta 1999. aastal. Esimese profilepingu sõlmis ta klubiga 2008. aasta mais. Hooajal 2009/10 ja hooaja 2010/11 esimeses pooles oli Colback Sunderlandist laenul Inglismaa esiliigaklubis Ipswich Town. Sunderlandi meeskonnas debüteeris ta Inglismaa kõrgliigas 9. mail 2010 hooaja viimases mängus Wolverhampton Wanderersi vastu, kuid saadeti väljakult minema kahe kollase kaardi tõttu kõigest üheksa minutit pärast mängu sekkumist. Sunderlandi põhikoosseisu kuulus Colback aastatel 2011–2014. Inglismaa kõrgliigas lõi ta esimese värava 26. detsembril 2011 mängus Evertoni vastu.
2014. aasta juunis siirdus ta Inglismaa kõrgliigaklubisse Newcastle United.
2018. aasta jaanuaris läks Colback Newcastle Unitedist laenule Inglismaa esiliigaklubisse Nottingham Forest. Ta oli seal laenul ka hooajal 2018/19. Nottingham Foresti läks püsivalt üle lõpuks 2020. aasta augustis. Hooajal 2022/23 mängis ta Nottingham Forestiga Inglismaa kõrgliigas.
2023. aasta augustis sõlmis Colback kaheaastase lepingu Inglismaa esiliigaklubiga Queens Park Rangers.
2009. aastal mängis Colback ühel korral Inglismaa kuni 19-aastaste koondises. 2014. aasta augustis kutsuti Colback Inglismaa jalgpallikoondisse, kuid vigastuse tõttu pidi ta koondisekutsest loobuma.
Ștei

Ștei (aastatel 1958–1996 Dr. Petru Groza, ungari keeles "Vaskohsziklás") on linn Rumeenias Bihori maakonnas. Linn asub ajaloolises Krisaania piirkonnas, maakonnakeskusest Oradeast ligikaudu 70 km lõunakagus.
2011. aasta rahvaloenduse andmetel oli Ștei elanike seas rumeenlasi 90,32%, ungarlasi 2,95% ja teistest rahvustest inimesi 0,3%. Rahvus oli teadmata 6,41%-l elanikest.
Ștei linn ehitati aastatel 1952–1956 samanimelise küla kohale. Linna rajas Nõukogude Liit lähedalasuva uraanimaardla ekspluateerimiseks. Linnaõigused sai Ștei 1956. aastal. Aastatel 1958–1996 kandis linn Rumeenia poliitiku ja kommunistliku riigitegelase Petru Groza järgi nime Dr. Petru Groza.
Făget

Făget (ungari keeles "Facsád", saksa keeles "Fatschet") on linn Rumeenias Timiși maakonnas. Linn asub ajaloolises Krisaania piirkonnas, maakonnakeskusest Timișoarast ligikaudu 73 km idas.
Linna haldusalasse kuulub kümme küla: Bătești, Begheiu Mic, Bichigi, Brănești, Bunea Mare, Bunea Mică, Colonia Mică, Jupânești, Povârgina ja Temerești.
2011. aasta rahvaloenduse andmetel oli Făgeti elanikest rumeenlasi 89,33%, ungarlasi 3,84%, ukrainlasi 2,08% ja teistest rahvustest inimesi 1,7%. Rahvus oli teadmata 3,03%-l elanikest.
Făgetit on esmamainitud 1548. aastal, linnaõigused sai 1994. aastal.
Tălmaciu

Tălmaciu (saksa keeles "Talmesch", ungari keeles "Nagytalmács") on linn Rumeenias Transilvaanias Sibiu maakonnas. Tălmaciu asub Cibini jõe ääres, maakonnakeskusest Sibiust ligikaudu 17 km lõunakagus.
Linna haldusalasse kuulub kaks küla: Colonia Tălmaciu ("Feltrinellitelep") ja Tălmăcel ("Kistalmács").
2011. aasta rahvaloenduse andmetel oli Tălmaciu elanikest rumeenlasi 89,77%, mustlasi 3,09% ja teistest rahvustest inimesi 1,39%. Rahvus oli teadmata 5,73%-l elanikest.
Asulat on esmamainitud 1265. aastal. Linnaõigused sai Tălmaciu 1989. aastal.
Buziaș

Buziaș (ka Băile Buziaș või Buziaș-Băi, ungari keeles "Buziásfürdő", saksa keeles "Busiasch") on linn Rumeenias Timiși maakonnas. Buziaș asub ajaloolises Banaadi piirkonnas, maakonnakeskusest Timișoarast ligikaudu 31 km idakagus.
Linna haldusalasse kuulub kaks küla: Bacova ("Bakóvár", "Bakowa") ja Silagiu ("Nagyszilas", "Silasch").
Buziaș on kuurortlinn, seal asuvad mineraalveeallikad.
2011. aasta rahvaloenduse andmetel oli Buziași elanikest rumeenlasi 83,21%, mustlasi 2,98%, ungarlasi 2,95%, sakslasi 2,15% ja teistest rahvustest inimesi 1,02%. Rahvus oli teadmata 7,68%-l elanikest.
Buziași küla on esmamainitud 1321. aastal. Esimene kuurorthooaeg Buziașis oli 1811. aastal. Kuurortasulaks kuulutati Buziaș 1819. aastal. Linnaõigused sai Buziaș 1956. aastal.
Tismana

Tismana on linn Rumeenias Gorji maakonnas. Tismana asub ajaloolises Olteenia piirkonnas, maakonnakeskusest Târgu Jiust ligikaudu 25 km läänes.
Linna haldusalasse kuulub kümme küla: Celei, Costeni, Gornovița, Isvarna, Pocruia, Racoți, Sohodol, Topești, Vâlcele ja Vânăta.
Linnas asub 14. sajandi teisel poolel asutatud Tismana klooster.
Tismanat on esmamainitud 1385. aastal. Linnaõigused sai Tismana 2004. aastal.
Techirghiol

Techirghiol (türgi keeles "Tekirgöl") on linn Rumeenias Constanța maakonnas. Techirghiol asub Techirghioli järve (limaani) kaldal ajaloolises Põhja-Dobrudža piirkonnas, maakonnakeskusest Constanțast ligi 14 km lõunas. 
Techirghiol on kuurortlinn. Sanatooriumis kasutatakse raviks muda ja soolast vett.
2011. aasta rahvaloenduse andmetel oli Techirghioli elanikest rumeenlasi 77,09%, tatarlasi 9,22%, türklasi 5,89% ja teistest rahvustest inimesi 0,8%. Rahvus oli teadmata 6,96%-l elanikest.
Techirghiol on asutatud 1893. aastal, sanatoorium avati 1899. aastal.
Paadrema algkool

Paadrema algkool oli algkool Pärnu maakonnas Varbla vallas Paadrema külas. Kool suleti 2002. aastal.
Ajalugu.
Paadrema mõisahärra parun von Uexküll asutas Paadrema valla kooli 1858. aastal. 1908. aastal valmis Hallivanni koolimaja, milles tegutses kool aastatel 1908–1976 ja 1981–2002. Aastatel 1976–1981 oli kool suletud. Taasavatud kool kandis ajavahemikul 1981–1990 nime Mõtsu Algkool, seejärel sai kooli nimeks Paadrema Algkool. Paadrema kool on olnud 7-, 6-, 4- või 3-klassiline. 2002. aastal otsustas Varbla vald Paadrema Algkooli õpilaste vähesuse tõttu sulgeda. Majas tegutses seejärel mõnda aega laste mängurühm. 7. oktoobril 2009 asutati Paadrema koolimaja haldamiseks ja Paadrema piirkonna külade koostöö edendamiseks MTÜ Paadrema Külaselts.
Nădlac

Nădlac (ungari keeles "Nagylak", slovaki keeles "Nadlak") on linn Rumeenias Aradi maakonnas. Nădlac asub Ungari piiri ääres, ajaloolises Krisaania piirkonnas. Teisel pool piiri asub Ungari küla Nagylak, mis oli kuni 1918. aastani Nădlaci osa.
Nădlacis asub piiripunkt.
2011. aasta rahvaloenduse andmetel oli Nădlaci elanikest rumeenlasi 44,34%, slovakke 42,97%, mustlasi 4,93%, ungarlasi 2,4% ja teistest rahvustest inimesi 1,21%. Rahvus oli teadmata 4,12%-l elanikest.
Nădlaci on esmamainitud 1192. aastal. Nădlac sai linnaõigused 1752. aastal. 1803. aastal asusid sinna elama slovaki asunikud.
Peedu Saar

Peedu Saar (sündinud 15. aprillil 1985) on eesti bioloog ja kirjanik.
Ta on töötanud Eesti Maaülikooli herbaariumis.
Ott Luuk

Ott Luuk (sündinud 1985) on eesti botaanik.
Teoseid.
Ta on üks Eesti taimede levikuatlase (2020) koostajaid.
Huljaipole lahing

Huljaipole lahing (ukraina keeles "Бої за Гуляйполе") on Lõuna-Ukrainas Zaporižžja oblastis Huljaipoles 2022. aasta 5. märtsil alanud jätkuv lahingutegevus Vene-Ukraina sõja lõunarindel Venemaa ja Ukraina relvajõudude üksuste vahel.
Ajalugu.
2022. aasta maikuus ründas Venemaa linna lennu- ja suurtükiväega.
Sindi Kergetööstuskool

Sindi Kergetööstuskool (kuni 1992. aastani Kutsekeskkool nr 7) oli kutsekool, mis tegutses aastatel 1978–2003 Sindis., Pärnu maantee 38a.
Ajalugu.
Kutsekeskkool nr 7 (1978–1992).
Kutsekeskkool nr 7 alustas Sindi 1. Detsembri nimelise Tekstiilivabriku uues administratiivhoones tegevust 1978. aastal. Tegemist oli ainsa eesti õppekeelega tekstiilitööstuskooliga Eesti NSVs, kus oli kolm põhikoolijärgset gruppi – kaks ketrus- ja üks kangrutegrupp ja lisaks üks keskkoolijärgne nn tehnikakooligrupp, kus keskkooli haridusega noored said õppida tekstiilitööstuse seadmete tehnikuks. 1980. aastal saab kool enda käsutusse Sindi Töölisnoorte Keskkoolile kuulunud kaks õppehoonet. 
Alates 1982. aasta sügisest lisandus uus eriala – kraasija-linditaja. 1983/1984. õppeaastaks sisustati ka masinõmbluse õppeklass ja alustati masinõmblejate koolitamisega. 1985. aasta septembrist lisandub viimistleja ja 1986. aasta septembrist jalatsi pealseõmbleja eriala. 
Sindi Kergetööstuskool (1992–2003).
1993. aastal läks Sindi 1. Detsembri nimeline Tekstiilivabrik pankrotti ja seetõttu tuli muuta ka kooli õppekavasid. Juba 1992. aastal oli Kutsekeskkoolist nr 7 saanud Sindi Kergetööstuskool. 
1993. aasta sügisest avati sekretäride-raamatupidajate eriala. 1996. aasta sügisest said põhihariduseta noored omandada põhihariduse ja masinõmbleja kutse. Vene õppekeelega noored said omandada teadmisi kodumajanduse erialal ja 2000. aastast individuaalõmblemise erialal. 
1998. aasta septembrist alustati laomajanduse eriala õpetamisega, avatakse taas tekstiili eriala – tekstiiliseadmete operaator ja kalkuleerimisoskusega kokk-kondiiter. 
1999. aastal avatai ettevõtluse eriala ja järgmisel aastal avatakse ärikorralduse eriala. 
Pärnumaa Kutsehariduskeskuse Sindi õppekoht (2003 september – 2006 detsember).
Vabariigi valitsuse 11. veebruari 2003. aasta korraldusega nr 139 "Pärnu Kutseõppekeskuse, Sindi Kergetööstuskooli ja Tihemetsa Põllumajandustehnikumi ümberkorraldamine" lõpetati 31. augustist 2003 nimetatud kolme kooli tegevus ja moodustati nende baasil uus kutseõppeasutus – Pärnumaa Kutsehariduskeskus. Sindi Kergetööstuskoolist sai seega Pärnu Kutsehariduskeskuse osa – "Pärnumaa Kutsehariduskeskuse Sindi õppekoht". Jätkatakse hariduse andmist ärikorralduse, sekretäritöö, laomajanduse, õmblemise ja kodumajanduse erialal, kokku 172 õpilasele. 
2005. aasta septembris alustasid Sindi õppekohas veel õpinguid ärikorralduse, laomajanduse ja koka (vene õppekeel) ning jätkasid ärikorralduse, laomajanduse ja kodumajanduse (vene õppekeel) eriala õpilased. 9. jaanuaril 2006 jätkasid Sindi õppekoha õppurid õpinguid Pärnumaa Kutsehariduskeskus Niidu pargi õppehoones ning Pärnumaa Kutsehariduskeskuse Sindi õppekoht suleti 14. jaanuaril 2006 Sindi. 
Vilistlasi.
Kooli vilistlaste hulgas on teiste seas nt Marek Jürgenson, Jana Viherpuu, Ago Anderson, Margrit Kits, Ülle Miil, Meeli Kütimets.
Zlatna

Zlatna (saksa keeles "Klein-Schlatten", "Kleinschlatten", "Goldenmarkt", ungari keeles "Zalatna") on linn Rumeenias Transilvaanias Alba maakonnas. Zlatna asub maakonnakeskusest Alba Iuliast ligi 28 km läänes.
Linna haldusalasse kuulub 18 küla: Botești ("Golddorf", "Botesbánya"), Budeni ("Higendorf"), Dealu Roatei ("Rotberg"), Dobrot, Dumbrava, Feneș ("Wildendorf", Fenes), Galați ("Galz", "Ompolygalac"), Izvoru Ampoiului ("Gross-Ompeil", "Nagyompoly"), Pârău Gruiului ("Gruybach"), Pătrângeni ("Peters", "Ompolykövesd"), Pirita ("Pfirth"), Podu lui Paul ("Pauls"), Runc ("Goldrücken"), Ruși ("Rusch"), Suseni ("Oberdorf"), Trâmpoiele ("Trempojel", "Kénesd"), Valea Mică ("Kleinwasser") ja Vâltori ("Waldrücken", "Vultur").
Roome riigi ajal asus Zlatna kohal linn nimega "Ampelum", kus tegeldi kullakaevandamisega. Zlatnat on esmamainitud 1201. aastal. 1347. aastal anti Zlatnale laatade korraldamise õigus. Linnaõigused sai Zlatna 1387. aastal. 17. sajandi esimesel poolel toodi Zlatnasse kaevureid Saksamaalt ja Slovakkiast ning linn kujunes kullakaevandamise keskuseks. 20. sajandi esimesel poolel kaotas Zlatna oma senise tähtsuse ja muudeti maa-asulaks. Teise maailmasõja järel kujunes Zlatna tööstuskeskuseks ja sai 17. veebruaril 1968 linnaõigused tagasi.
Mäss Bountyl (film 1935)

"Mäss Bountyl" ("Mutiny on the Bounty") on 1935. aasta Ameerika Ühendriikide draamafilm, mille lavastas Frank Lloyd. Peaosades mängivad Charles Laughton, Clark Gable, Franchot Tone, Movita Castaneda ja Mamo Clark.
Talbot Jenningsi, Jules Furthmani ja Carey Wilsoni stsenaarium põhineb Charles Nordhoffi ja James Norman Halli romaanil "Mäss "Bounty" pardal", mis räägib 1789. aastal Vaiksel ookeanil toimunud mässust Bountyl.
Piletitulu poolest oli "Mäss Bountyl" 1935. aastal Põhja-Ameerikas edukaim film (piletitulu 2,25 miljonit).
Film oli 1936. aasta Oscari auhindadele nomineeritud kaheksas kategoorias, kuid võitis ainult parima filmi Oscari.
1998. aastal valis Ameerika Filmiinstituut "Mäss Bountyl" 20. sajandi parimate Ameerika filmide seas ("AFI's 100 Years...100 Movies") 86. kohale. Kapten Bligh jõudis 2003. aastal koostatud Ameerika filmiajaloo silmapaistvamate pahategelaste edetabelis ("AFI's 100 Years...100 Heroes &amp; Villains") 19. kohale.
Põhja-Euroopa korvpalliliiga

Põhja-Euroopa korvpalliliiga võib tähendada:
Luvo Manyonga

Luvo Manyonga (sündinud 8. jaanuaril 1991 Mbekwenis) on Lõuna-Aafrika Vabariigi kaugushüppaja, maailmameister.
Manyonga tuli 2010. aasta juunioride maailmameistriks kaugushüppes tulemusega 7.99. 2011. aasta Aafrika mängudel võitis ta Ignisious Gaisahi ees kuldmedali. Samal aastal toimunud maailmameistrivõistlustel Daegus oli ta tulemusega 8.21 viies.
2012. aasta märtsis andis Manyonga positiivse dopinguproovi ning tunnistas metamfetamiini tarvitamist mittesportlikel põhjustel. Talle määrati pehmendavaid asjaolusid arvestades lühendatud, 18-kuuline võistluskeeld ning ta läbis võõrutusravi.
Manyonga oli probleemide tõttu sunnitud mitu hooaega vahele jätma ning naasis võistlustele alles 2016. aastal. Aafrika meistrivõistlustel oli ta Ruswahl Samaai järel teine ning võitis suveolümpiamängudel Rio de Janeiros Jeff Hendersoni järel hõbemedali.
2017. aasta maailmameistrivõistlustel Londonis hüppas Manyonga 8.48 ning tuli maailmameistriks. 
2018. aasta sisemaailmameistrivõistlustel Birminghamis ja Aafrika meistrivõistlustel Asabas võitis Mangonga hõbemedali. Rahvaste Ühenduse mängudel tuli ta meistriks võistluste rekordiga 8.41
Justin Humphreys

Justin Humphreys on USA filosoof, Villanova Ülikooli õppejõud.
Ta on saanud magistrikraadi klassikalises filoloogias Reed College'ist ja doktorikraadi filosoofias The New Schoolist.
RYB-mudel

RYB (lühend primaarvärvuste ingliskeelsetest nimetustest "red–yellow–blue" 'punane-kollane-sinine') on subtraktiivse värvisünteesi mudel, mida kasutatakse maali- ja tarbekunstis ning milles primaarvärvused on konkreetsetest värvipigmentidest saadavad punane, kollane ja sinine.
Ajaloost.
See mudel oli esimene, millele rajasid oma värvisüsteemid 19. ja 20. sajandi värviteoreetikud, näiteks Moses Harris, Michel Eugène Chevreul, Johannes Itten ja Josef Albers, ning mida kasutavad paljud kunstnikud, kes töötavad pigmentvärvidega. RYB-värvimudelit kasutati ja õpetati Bauhausis, Ulmi disainikoolis Hochschule für Gestaltung Ulm ja enamikus Bauhausist mõjutatud kunstikoolides, näiteks IIT Institute of Design, Black Mountain College, Yale'i ülikooli disainiosakond, Shillito Design School Sydneys ja Parsons School of Design New Yorgis.
Kirjeldus.
RYB-mudelis annavad primaarvärvused punane, kollane ja sinine kahekaupa segades sekundaarvärvusteks oranži, rohelise ja violeti. Olgugi et primaarvärvused võivad olla saadud eri värvipigmentidest, kehtib mudel siiski kõigi vastava värviga pigmentide puhul - ükskõik millist sinise pigmendi segamisel ükskõik millise kollase pigmendiga on tulemuseks alati mingi roheline toon. Kunsti- ja disainiõppes kasutatakse tavaliselt laiema värvigamma saamiseks lisaks kolmele primaarvärvusele ka musta ja valget pigmenti.
Steve Cook

Steve Anthony Cook (sündinud 19. aprillil 1991 Hastingsis) on Inglismaa jalgpallur, kes mängib kaitsjana Inglismaa Premier League'i klubis Nottingham Forest.
Ta alustas klubikarjääri Brighton &amp; Hove Albionis. Klubi põhimeeskonnas debüteeris ta 24. septembril 2008 Inglismaa liigakarika mängus Manchester City vastu. Liigadebüüdi tegi ta League One'is 2009. aasta veebruaris.
Aastatel 2009–2011 mängis Cook Brighton &amp; Hove Albionist laenul mitmes Inglismaa tugevuselt viienda või kuuenda liiga klubis.
2011. aasta oktoobris läks ta laenule Inglismaa tugevuselt kolmandas liigas mänginud AFC Bournemouthi, kellega sõlmis 2012. aasta jaanuaris püsiva lepingu. AFC Bournemouthi põhikoosseisu kuulus Cook seejärel kokku kümme hooaega. 2013. aastal tõusis ta klubiga Inglismaa esiliigasse. Hooajal 2014/15 võideti esiliiga ja mängiti seejärel viis hooaega Inglismaa kõrgliigas.
2022. aasta jaanuaris sõlmis ta kahe ja poole aasta pikkuse lepingu Nottingham Forestiga.
Dozor-B

Dozor-B (ukraina keeles Тактична Бойова Колісна Машина, lühendatult ТБКМ «Дозор-Б») on Ukrainas valmistatud soomusauto.
John Fleck

John Alexander Fleck (sündinud 24. augustil 1991 Glasgow's) on Šotimaa jalgpallur, kes mängib poolkaitsjana Inglismaa esiliigaklubis Sheffield United ja Šotimaa jalgpallikoondises.
Ta alustas klubikarjääri kodulinna klubis Glasgow' Rangers. Klubi põhimeeskonnas tegi ta ametliku debüüdi 2008. aasta jaanuaris Šotimaa karikavõistlustel. Liigadebüüdi tegi ta 2008. aasta mais. 24. mail 2008 mängis ta Šotimaa karikavõistluste finaalis, kus alistati Queen of the South tulemusega 3:2. Esimese värava lõi ta Rangersi meeskonnas 31. jaanuaril 2009 liigamängus Dundee Unitedi vastu. Hooaegadel 2008–09, 2009–10 ja 2010–11 tuli ta Rangersiga Šotimaa meistriks.
Hooaja 2011/12 teises pooles mängis ta Rangersist laenul Inglismaa esiliigaklubis Blackpool. 2012. aasta juulis sõlmis ta lepingu Inglismaa tugevuselt neljanda liiga klubiga Coventry City, kus mängis kokku neli hooaega. 2016. aastal valiti Fleck Coventry City aasta mängijaks.
2016. aasta juulis sõlmis ta kolmeaastase lepingu Sheffield Unitediga. Hooajal 2016/17 võitis ta klubiga Inglismaa tugevuselt kolmanda liiga ja alates järgmisest hooajast mängiti Inglismaa esiliigas. Aastatel 2019–2021 mängis Fleck Sheffield Unitediga kaks hooaega Inglismaa kõrgliigas. Hooajal 2019/20 lõi ta Inglismaa kõrgliigas viis väravat. Aastatel 2018 ja 2018 valiti Fleck Sheffield Untedi aasta mängijaks (2017. aastal koos Billy Sharpiga).
Šotimaa jalgpallikoondises debüteeris Fleck 10. oktoobril 2019 mängus Venemaa vastu. Ta kuulus Šotimaa koondisse 2021. aasta Euroopa meistrivõistlustel.
Tema onu Robert Fleck on endine jalgpallur.
Sinakasroheline

Sinakasroheline ehk rohekassinine on värvus, mis hõlmab vahetoone nähtava valguse spektris sinise ja rohelise vahel, vahemikus umbes 486–493 nanomeetrit. HSV-mudelis on sinakasrohelise vahemik värvitooni (hue) teljel umbes 160° kuni 185°.
Värvitoonide näited.
Sinakasrohelised toonid on paabulinnuroheline, pardiroheline ("vert canard", "vert sarcelle", "teal"), viridiaanroheline (pigmendi kroomhüdroksiidrohelise värvus), vaseroosteroheline ja sinakam-külmem mereroheline, tumedatest toonidest mürdiroheline. Rohekassinised värvused on akvamariinsinine, türkiissinine, Tiffany sinine, lõunameresinine, munakooresinine, Ostwaldi värvisüsteemi jääsinine, pardisinine ("bleu canard"), paabulinnusinine.
1821. aasta värviõpik "Werner's Nomenclature of Colours" kirjeldab sinakasrohelist ("Bluish green") kui värvitooni, mis saadakse Berliini sinise segamisel natukese sidrunkollase ja hallikasvalgega. Näidetena loodusest on toodud laulurästa munade värvus ja berüll . 
RAL Classic värvikaardi toon 5001 "Grünblau" on väga tume, petroolisinisega sarnanev sinine värvitoon , toon 6004 "Blaugrün" on mürdirohelise taoline tume külm sinaka varjundiga roheline .
Veebivärv "Teal" on tumedam sinakasroheline .
Mäss Bountyl (täpsustus)

Mäss Bountyl oli mäss Briti laeval HMS Bounty aastal 1789.
"Mäss Bountyl" on ka mitme teose pealkiri:
Recaș

Recaș (ungari keeles "Temesrékas", saksa keeles "Rekasch", serbia keeles "Рекаш"/"Rekaš") on linn Rumeenias Timiși maakonnas. Linn asub ajaloolises Banaadi piirkonnas, maakonnakeskusest Timișoarast ligikaudu 22 km idas.
Linna haldusalasse kuulub kuus küla: Bazoș, Herneacova, Izvin, Nadăș, Petrovaselo ja Stanciova.
2011. aasta rahvaloenduse andmetel oli Recași elanikest rumeenlasi 77,05%, ungarlasi 7,61%, serblasi 4,27%, mustlasi 2,13% ja teistest rahvustest inimesi 2,02%. 
Asulat on esmamainitud 1318. aastal. 18. sajandi teisel poolel asus piirkonda elama saksa koloniste ja 19. sajandil ungari koloniste. 19. sajandi lõpul ja 20. sajandi alguses arenes linn kiiresti. Linnaõigused sai Recaș 2004. aastal.
Kergejõustiku maailmameistrivõistluste rekordid

Kergejõustiku maailmameistrivõistlused on iga kahe aasta tagant toimuv spordiüritus, mille traditsioon sai alguse 1983. aastal Helsingis. Rahvusvahelise Kergejõustikuliidu (IAAF) korraldatavad maailmameistrivõistlused on kergejõustikuvõistlused, kus saavad osaleda IAAF-i kuuluvate riikide sportlased. Neil maailmameistrivõistlustel on püstitatud nii maailma-, spordiala kui ka rahvusrekordeid.
Maailmameistrivõistlustel osalevad sportlased on pärit üle maailma ja rekordeid on püstitanud sportlased kõigilt kuuelt kontinendilt. USA on olnud maailmameistrivõistluste edukaim maa nii medalite kui ka rekordite poolest.
Neli sportlast on püstitanud mitu MM-i rekordit:
Mehed.
"Statistika on õige 2019. aasta oktoobri seisuga"
Bumbești-Jiu

Bumbești-Jiu on linn Rumeenias Gorji maakonnas. Bumbești-Jiu asub Jiu jõe ääres ajaloolises Olteenia piirkonnas, maakonnakeskusest Târgu Jiust ligi 18 km põhjakirdes.
Linna haldusalasse kuulub neli küla: Curtișoara, Lăzărești, Pleșa ja Tetila.
Bumbești-Jius asub Lainici klooster.
Asulat on esmamainitud 1514. aastal. Linnaõigused sai Bumbești-Jiu 18. aprillil 1989.
Babadag

Babadag (varem Babatag, türgi keeles "Babadağ") on linn Rumeenias Tulcea maakonnas. Babadag paikneb ajaloolises Põhja-Dobrudža piirkonnas, maakonnakeskusest Tulceast ligikaudu 32 km lõunas. Linna lähedal asub Babadagi järv.
2011. aasta rahvaloenduse andmetel oli Babadagi elanikest rumeenlasi 69,91%, mustlasi 13,63%, türklasi 4,41% ja teistest rahvustest inimesi 0,64%. Rahvus oli teadmata 11,38 protsendil elanikest.
Rooma riigi ajal asus praeguse Babadagi kohal "Vicus Novuse" asula. Babadagi on esmamainitud 1263. aastal. Alates 15. sajandist oli Babadag Osmanite riigi võimu all. Aastatel 1677–1678 omandas asula linnastaatuse ja sai Dobrudža halduslikuks ja poliitiliseks keskuseks. Rumeenia koosseisu läks Babadag 1878. aastal.
2S34

2S34 Hosta (vene keeles 2С34 «Хоста») on Venemaal toodetud 120mm liikursuurtükk. GRAU koodnimetus 2S34.
BTR-MD Rakuška

BTR-MD Rakuška (vene keeles БТР-МД «Ракушка») on Venemaal valmistatud soomustransportöör.
Ajalugu.
Venemaa kasutas seda soomukit Vene-Ukraina sõjas.
Polina Bratuhhina-Pitou

Polina Bratuhhina-Pitou (kuni 2014 Polina Bratuhhina; sündinud 7. detsembril 1987 Narvas) on Eesti saali- ja rannavõrkpallur. 
Polina kuulus Eesti võrkpallikoondisse aastatel 2012–2020.
Ta on mänginud rannavõrkpalli koos Mari-Liis Graumanni ja Natalja Bratuhhinaga.
Isiklikku.
Tema kaksikõde on saali- ja rannavõrkpallur Natalja Bratuhhina. Ta lõpetas 2006. aastal Audentese Spordigümnaasiumi ning 2010. aastal EBSi.
Raketirünnak Tšassiv Jarile

Raketirünnak Tšassiv Jarile oli 2022. aasta 9. juulil toimunud raketirünnak Ukrainas Donetski oblastis Bahmuti rajoonis asuvale Tšassiv Jari linnale.
Gustavo Morínigo

Gustavo Eliseo Morínigo Vázquez (sündinud 23. jaanuaril 1977 Coronel Oviedos) on Paraguay jalgpallitreener ja endine jalgpallur.
Jalgpallurina oli tema positsioon poolkaitsja. Tema jalgpallurikarjäär kestis aastatel 1996–2011, mille jooksul mängis ta Paraguay klubides Libertad, Guaraní, Cerro Porteño ja Nacional, Argentina klubis Argentinos Juniors ning Colombia klubis Deportivo Cali. Paraguay meistriks tuli ta aastatel 2002 ja 2003 Libertadiga ning 2009 ja 2011 Nacionaliga. Paraguay jalgpallikoondises mängis ta aastatel 2001–2005 kokku 18 korda ja lõi kolm väravat. Ta kuulus Paraguay koondisse 2001. aasta Copa Américal ja 2002. aasta maailmameistrivõistlustel.
Pärast jalgpallurikarjääri lõppu alustas ta tööd treenerina. 2012. aastal sai ta oma viimase koduklubi Nacionali peatreeneriks ning juhendas seda kuni 2015. aastani. Peatreenerina tuli ta Nacionaliga Paraguay meistriks 2013. aastal. Hiljem on ta juhendanud klubisid Cerro Porteño ja Libertad ning Paraguay noortekoondisi. 2018. aastal oli ta lühikest aega Paraguay jalgpallikoondise ajutine peatreener. 
2021. aasta jaanuaris sai ta Brasiilia kõrgliigaklubi Coritiba peatreeneriks.
Henrique Adriano Buss

Henrique Adriano Buss (tuntud lihtsalt kui ka Henrique; sündinud 14. oktoobril 1986 Marechal Cândido Rondonis) on Brasiilia jalgpallur, kes mängib keskkaitsjana Brasiilia kõrgliigaklubis Coritiba. Ta võib mängida ka paremkaitsja või kaitsva poolkaitsjana.
Ta alustas Coritibas ka klubikarjääri. Klubi põhimeeskonnas debüteeris ta 2006. aastal Brasiilia esiliigas.
2008. aasta alguses asus ta mängima Brasiilia kõrgliigaklubis Palmeiras. 2008. aasta juulis siirdus ta Hispaania kõrgliigaklubisse FC Barcelona, kuid ei mänginud seal kordagi. Hooajal 2008/09 oli ta Barcelonast laenul Saksamaa kõrgliigaklubis Leverkuseni Bayer ja aastatel 2009–2011 kaks hooaega Hispaania kõrgliigaklubis Racing Santander. 2011. aasta juulis naasis ta laenule Palmeirasesse. Aasta hiljem sõlmis ta Palmeirasega püsiva lepingu.
2014. aasta jaanuaris sõlmis Henrique lepingu Itaalia kõrgliigaklubiga Napoli. 2014. aastal võitis ta Napoliga Itaalia karikavõistlused ja Itaalia superkarikafinaali.
Aastatel 2016–2017 mängis ta Brasiilia kõrgliigaklubis Fluminense, 2018–2019 Brasiilia kõrgliigaklubis Corinthians, 2019–2020 Araabia Ühendemiraatide klubis Ittihad Kalba ja 2020–2021 Portugali kõrgliigaklubis Belenenses.
2021. aasta juunis naasis Henrique Coritibasse.
Brasiilia jalgpallikoondises mängis Henrique aastatel 2008–2014 kokku kuus korda. Ta kuulus Brasiilia koondisse 2014. aasta maailmameistrivõistlustel.
Năsăud

Năsăud (saksa keeles "Nassod", "Nußdorf", ungari keeles "Naszód") on linn Rumeenias Transilvaanias Bistrița-Năsăudi maakonnas. Linn asub Someșul Mare jõe ääres, maakonnakeskusest Bistrițast ligikaudu 17 km põhjaloodes.
Linna haldusalasse kuulub kaks küla: Liviu Rebreanu (kuni 1958. aastani Prislop, "Priszlop") ja Lușca ("Szamospart").
2011. aasta rahvaloenduse andmetel oli Năsăudi elanikest rumeenlasi 87,67%, mustlasi 4,83%, ungarlasi 0,63% ja teistest rahvustest inimesi 0,19%. Rahvus oli teadmata 6,66%-l elanikest.
Asulat on esmamainitud 1245. aastal.
Sângeorz-Băi

Sângeorz-Băi (varasemas kirjaviisis ka Sîngeorz-Băi, saksa keeles "Sankt Georgen", ungari keeles "Oláhszentgyörgy") on linn Rumeenias Transilvaanias Bistrița-Năsăudi maakonnas. 
Sângeorz-Băi asub Rodna mäestiku jalamil, maakonnakeskusest Bistrițast 40 km kaugusel.
Linn asub Someșul Mare jõe kaldal.
Linna haldusalasse kuuluvad kaks küla: Cormaia ("Kormája") ja Valea Borcutului ("Borpatak").
Sângeorz-Băi on kuurortlinn. Sanatooriumis kasutatakse raviks balneoklimaatilisi meetodeid. Linnas on ka palju mineraalveeallikaid.
Asulat on esmamainitud 1245. aastal.
Rakvere elementaarkool

Rakvere elementaarkool oli kreisilinnas Rakveres tegutsenud õppeasutus (elementaarkool).
1802. aastal loodi Venemaa Rahvahariduse Ministeerium ja korraldati ümber kogu Venemaa keisririigi haridussüsteem. 1803. aastal kinnitatud rahvahariduse esialgsete eeskirjade ja neid täpsustava ülikoolidele alluvate koolide määrustik seadustasid linnades üheklassiliste elementaarkoolide ja kolmeklassiliste kreiskoolide asutamise. Kreiskooli eelastmena asutati elementaarkool, mis paiknes aadressil Pikk 29. Õppemaksu suuruseks oli kümme rubla aastas ja koolis töötas üks-kaks õpetajat. 
Rakvere linn omandas Rakvere elementaarkooli hoone 19. sajandi II poolel. Pikk tänav 29 hoone valmimisaeg oli 1865. ja 1872. aastal omandas kinnistu Rakvere linn elementaarkooli tarvis. Õppetöö toimus elementaarkoolis reeglina saksa keeles ja oli maksuline.
Rakvere elementaarkooli juhatas aastatel 1876–1786 Juhan Kunder, 1905–1906 Ernst Peterson-Särgava.
1880. aastatest hakati linnade ülalpeetavaid elementaarkoole nimetama linnaalgkoolideks, eristamaks neid kroonualgkoolidest. 17. mail 1887 vastu võetud ajutised täiendavad määrused algkoolide juhtimise kohta Liivi-, Kura- ja Eestimaa kubermangus täpsustasid koolide juhtimis- ja järelevalveorganite tegevust ning linnaalgkoolides nähti ette venekeelne õpetus alates esimesest õppeaastast, õppeaeg pikenes neljale aastale. Õppetöö oli maksuline.
1912. aastal anti hoone Rakvere poeglaste kroonugümnaasiumile ja elementaarkool kolis maja Pikk tänav 64 II korrusele.
Richard Kraut

Richard Kraut (sündinud 27. oktoobril 1944 Brooklynis) on USA filosoof. Ta on Northwesterni Ülikooli Charles ja Emma Morrisoni humanitaarteaduste professor. 
Kraut sai magistrikraadi Michigani Ülikoolist ja doktorikraadi Princetoni Ülikoolist, kus tema juhendaja oli Gregory Vlastos.
Tema huvivaldkonnad on moraalifilosoofia ja poliitikafilosoofia, samuti Sokratese, Platoni ja Aristotelese eetika ja poliitiline mõte.
Murfatlar

Murfatlar (aastatel 1924–1965 ja 1980–2007 Basarabi) on linn Rumeenias Constanța maakonnas. Murfatlar asub Doonau-Musta mere kanali ääres ajaloolises Põhja-Dobrudža piirkonnas, maakonnakeskusest Constanțast ligi 19 km läänes.
2011. aasta rahvaloenduse andmetel oli Murfatlar elanikest rumeenlasi 84,29%, tatarlasi 5,5%, mustlasi 2,48% ja teistest rahvustest inimesi 1,14%. Rahvus oli teadmata 6,56%-l elanikest.
Murfatlar on veinitootmispiirkond.
Murfatlari on esmamainitud 1855. aastal. Linnaõigused sai Murfatlar 18. aprillil 1989.
Murfatlaris on sündinud poliitik Traian Băsescu (sünd. 1951), kes oli aastatel 2004–2014 Rumeenia president.
Uberi toimikud

Uberi toimikud on 10. juulil 2022 Guardianile lekitatud andmekogu Uberi tegevuse kohta aastatel 2013–2017. Guardian jagas enam kui 124 000 failist koosnevat andmekogu Uurivate Ajakirjanike Rahvusvahelise Konsortsiumi (ICIJ) ja mitme muu meediaväljaandega.
Āstere

Āstere on küla ("mazciems") Lätis Limbaži piirkonnas Viļķene vallas. Küla jääb Riiast 106 km kaugusele.
Asula on tekkinud endise Āstere mõisa keskuse juurde. Küla asub valla kirdeosas Āstere järve idakaldal. Seal asub Āstere bussipeatus.
Āstere pärn ümbermõõduga 5 ja kõrgusega 31 meetrit ning Āstere tamm ümbermõõduga 4,2 m. on looduskaitse all.
64. üksik motolaskurbrigaad

64. üksik kaardiväe motolaskurbrigaad ("64-я отдельная гвардейская мотострелковая бригада") on Venemaa Föderatsiooni maavägede väüksus.
Primorsk (Kaliningradi oblast)

Primorsk on linn Venemaal Kaliningradi oblastis Baltiiski linnaringkonnas. Asub Sambija poolsaare edelaosas Wisła lahe ääres, 37 km kaugusel Kaliningradist.
Kuni 1946. aastani kandis saksakeelset nime Fischhausen. 1939. aastal oli linnas 3879 elanikku.
2005. aastal muudeti aleviks, kuid 2008. aastal taastati linnaõigused. 2021. aastal oli linnas 1921 elanikku.
Hellfest

Hellfest on Prantsusmaal Clissonis toimuv rokkmuusikafestival, mis keskendub peamiselt "heavy metal"'ile ja selle alamžanritele, aga ka "punk rock"'ile. Hellfesti korraldatakse alates 2006. aastast, selle eelkäijaks oli 2002–2005 toimunud Furyfest. Hellfest on publiku arvu poolest Prantsusmaa üks suuremaid muusikafestivale ja ka üks suuremaid "metal"-muusika festivale Euroopas.
Esimesel Hellfestil astus üles 72 esinejat, publikut oli 22 000 inimest. Järgnevatel aastatel kasvas nii esinejate kui ka publiku hulk pidevalt, jõudes 2010. aastaks üle 110 esineja ja 70 000 külastajani. Festival oli saavutanud üleprantsusmaalise tuntuse ja samal aastal süüdistasid Prantsusmaa mõned konservatiivsed ja kristlikud poliitikud Hellfesti korraldajaid "surmakultuuri" ja "satanismi" edendamises, kuid katsed festivali likvideerida ei õnnestunud. 2012. aastal osales Hellfestil üle 100 000 külastaja, kel oli võimalus kuulata kokku 165 esitajat. 2014. aasta järel on Hellfestil osalenud stabiilselt üle 150 000 külastaja.
2020. ja 2021. aastal jäi festival koroonapandeemia tõttu ära, kuid mõlemal aastal andsid bändid publikuta kontserte, mida oli võimalik jälgida otseülekandena. 
2022. aastal toimus Hellfest 15. korda ning seda peeti kahes osas (17.–19. ja 23.–26. juunil). Kokku astus siis üles 350 artisti, teiste seas Metallica, Guns'n'Roses, Nine Inch Nails, Scorpions, Deep Purple, Gojira ja Ghost.
Kroomroheline

Kroomroheline on mõiste, mille alla koondatakse vastavalt DIN 55943 standardile rohelise värvusega pigmendisegud mürgisest kroomkollasest (plii(II)kromaadist) ja mõnest rauda sisaldavatest sinisest pigmendist (nagu Preisi sinine) ja mis ei sisalda muid täite- ega värvaineid.
Segu oli tuntud ka rohelise kinaveri ja prantsuskeelses ruumis ka inglise rohelise ("vert anglais") nime all. 
Kroomrohelist kasutati tööstuslikes lakkides ja trükivärvides alates 19. sajandi algusest. Tänapäeval mürgisuse tõttu enam ei kasutata.
Värvainete indeksis kannab segu tähiseid PG15 (Pigment Green 15) ja CI 77600.
Sünonüümid.
Mürgine kroomroheline pole sama mis mürgitu roheline värvipigment kroomoksiidroheline, mida kõnekeeles samuti kroomroheliseks nimetatakse. Kroomroheliseks nimetatakse vahel ka kroomoksiidrohelise värvitooni.
Beclean

Beclean (saksa keeles "Bethlen", ungari keeles "Bethlen") on linn Rumeenias Transilvaanias Bistrița-Năsăudi maakonnas. Beclean asub Someșul Mare jõe ääres, maakonnakeskusest Bistrițast ligikaudu 24 km läänes.
Linna haldusalasse kuulub kolm küla: Coldău ("Goldau", "Várkudu"), Figa ("Füge") ja Rusu de Jos ("Alsóoroszfalu").
Beclean on raudteesõlm.
2011. aasta rahvaloenduse andmetel oli Becleani elanike seas rumeenlasi 78,5%, ungarlasi 13,6%, mustlasi 3,83% ja teistest rahvustest inimesi 0,21%. Rahvus on teadmata 3,83%-l elanikest.
Becleani on esmamainitud 1235. aastal. 1305. aastal läks asula Bethleni perekonna valdusse, kes etendas Becleani ajaloos olulist rolli. Linnaõigused sai Beclean 17. veebruaril 1968.
Măgurele

Măgurele on linn Rumeenias Ilfovi maakonnas. Măgurele asub ajaloolises Munteenia piirkonnas, Bukaresti kesklinnast ligikaudu 11 km edelas.
Linna haldusalasse kuulub neli küla: Alunișu, Dumitrana, Pruni ja Vârteju.
Măgureles on mitu teadusasutust, seal asuvad näiteks Aatomifüüsika Instituut ("Institutul de Fizică Atomică") ja Bukaresti ülikooli füüsikateaduskond.
Măgurelet on esmamainitud 1853. aastal. 1950. aastal ühendati Măgurele Bukarestiga. 1981. aastal eraldati Măgurele Bukaresti koosseisust ja viidi Ilfovi Põllumajandusliku Sektori ("Sectorul agricol Ilfov") koosseisu, millest 1997. aastal sai Ilfovi maakond. Linnaõigused anti Măgurelele 2004. aastal.
Lemme Siil

Lemme Siil (aastani 1979 Lemme Alliksaar; 1. veebruar 1957 – 16. juuni 2018) oli eesti pedagoog, õpikute autor ja toimetaja.
Ta lõpetas Tallinna 32. keskkooli 1975. aastal, õppis 1976–1982 Tartu Riiklikus Ülikoolis, mille lõpetas 1982. aastal eesti keele ja kirjanduse erialal. Töötas õpetajana ja õpetaja-metoodikuna Tallinna 20. keskkoolis, Prantsuse Lütseumis ja Inglise Kolledžis, samuti õppejõuna Tallinna Tehnikaülikoolis, oli üleriigilise eesti keele ja kirjanduse ainenõukogu liige ning kuulus noorteajakirjade toimetuskolleegiumidesse. 
Eesti diplomaatilise missiooni koosseisus oli aastatel 2006–2009 tegev Prantsusmaal, 2010–2013 Soomes ja 2017 Rumeenias.  
Isiklikku.
Lemme Siili abikaasa oli Imre Siil, nende poeg Jörgen Siil on Euroopa Parlamendi välisasjade nõunik. 
Tema õde on ökoloogiadoktor Tiiu Alliksaar. 
Välislingid.
Filmirežissöör Tanel Toom „Tõe ja õiguseni“ jõudmisest. Õpetajate Leht, 01.02.2019.
Range õpetaja spontaanne rõõmuhetk rongkäigus tegi laulupeo mulle oluliseks. ERR kultuuriportaal.
Oliver Norwood

Oliver James Norwood (sündinud 12. aprillil 1991 Burnleys) on Inglismaal sündinud Põhja-Iirimaa jalgpallur, kes mängib poolkaitsjana Inglismaa esiliigaklubis Sheffield United.
2007. aastal liitus ta Manchester Unitediga. Ta mängis Manchester Unitedi noortevõistkondades, kuid klubi põhimeeskonnas ta debüüti ei teinud. Hooajal 2010/11 oli ta Manchester Unitedist laenul Inglismaa tugevuselt kolmanda liiga klubis Carlisle United ning hooajal 2011/12 Inglismaa tugevuselt kolmanda liiga klubis Scunthorpe United ja Inglismaa esiliigaklubis Coventry City.
Aastatel 2012–2014 mängis ta kaks hooaega Inglismaa esiliigaklubis Huddersfield Town ja seejärel 2014–2016 kaks hooaega samasse liigasse kuuluvas Readingus.
2016. aasta augustis sõlmis ta kolmeaastase lepingu Inglismaa esiliigaklubiga Brighton &amp; Hove Albion. Hooajal 2017/18 oli ta laenul Fulhamis. 2018. aasta augustis läks ta laenule Sheffield Unitedi, kellega sõlmis 2019. aasta jaanuaris püsiva lepingu. Hooajal 2018/19 valiti Norwood Inglismaa esiliiga hooaja sümboolsesse koosseisu. 2020. aasta juunis sõlmis ta klubiga uue kolmeaastase lepingu. Aastatel 2019–2021 mängis ta Sheffield Unitediga kaks hooaega Inglismaa kõrgliigas.
Aastatel 2006–2007 mängis ta Inglismaa noortekoondistes. Tänu Põhja-Iiri päritolule sai ta koondises hakata esindama Põhja-Iirimaad. Põhja-Iirimaa jalgpallikoondises mängis ta aastatel 2010–2018 kokku 57 korda. Ta kuulus Põhja-Iirimaa koondisse 2016. aasta Euroopa meistrivõistlustel.
Rovinari

Rovinari on linn Rumeenias Gorji maakonnas. Rovinari asub Jiu jõe ääres ajaloolises Olteenia piirkonnas, maakonnakeskusest Târgu Jiust ligikaudu 18 km lõunaedelas.
Rovinari ümbruses kaevandatakse kivisütt. Linnas asub 1972. aastal tööd alustanud Rovinari soojuselektrijaam.
Rovinari küla on esmamainitud 1497. aastal. Linnaõigused sai Rovinari 9. detsembril 1981.
Enda Stevens

Enda John Stevens (sündinud 9. juulil 1990 Dublinis) on Iirimaa jalgpallur, kes mängib vasakkaitsjana Inglismaa esiliigaklubis Sheffield United ja Iirimaa jalgpallikoondises.
Klubikarjääri algusaastatel mängis ta Iirimaal. Iirimaa kõrgliigas debüteeris ta 2008. aastal UCD meeskonnas. 2009. aastal mängis ta Iirimaa kõrgliigas St Patrick's Athleticus ja 2010–2011 Shamrock Roversis. Shamrock Roversiga tuli ta aastatel 2010 ja 2011 Iirimaa meistriks ning mõlemal aastal valiti Stevens lisaks Iirimaa kõrgliiga hooaja sümboolsesse koosseisu. 2011. aastal valiti ta ka Iirimaa liiga parimaks noormängijaks.
2012. aasta jaanuaris siirdus ta Inglismaa kõrgliigaklubisse Aston Villa. Aston Villa põhimeeskonnas tegi ta ametliku debüüdi 28. augustil 2012 Inglismaa liigakarika mängus Tranmere Roversi vastu. Inglismaa kõrgliigas debüteeris ta sama aasta 3. novembril mängus Sunderlandi vastu. Hooajal 2013/14 oli Stevens Aston Villast laenul Inglismaa tugevuselt kolmanda liiga League One'i klubis Notts County ja Inglismaa esiliigaklubis Doncaster Rovers ning hooajal 2014/15 League Two klubis Northampton Town ja taas Doncaster Roversis.
2015. aasta juunis sõlmis ta lepingu Inglismaa tugevuselt neljandas liigas mängiva Portsmouthiga. Hooajal 2016/17 aitas ta Portsmouthil pääseda Inglismaa tugevuselt kolmandasse liigasse ning samal hooajal valiti Stevens League Two ja Portsmouthi hooaja parimaks mängijaks.
2017. aasta mais liitus ta Sheffield Unitediga. Aastatel 2019–2021 mängis Stevens Sheffield Unitediga kaks hooaega Inglismaa kõrgliigas.
Iirimaa jalgpallikoondises debüteeris Stevens 6. veebruaril 2018 sõprusmängus USA vastu.
Negrești-Oaș

Negrești-Oaș (ungari keeles "Avasfelsőfalu") on linn Rumeenias Satu Mare maakonnas. Linn asub Ukraina piirist umbes 11 km kaugusel, maakonnakeskusest Satu Marest ligikaudu 43 km idas.
Linna haldusalasse kuulub kaks küla: Luna ("Lunaforrás") ja Tur ("Túrvékonya").
Negrești-Oaș on Țara Oașului (ungari keeles "Avasság") etnograafilise ja ajaloolise piirkonna keskus.
Asulat on esmamainitud 1270. aastal. Linnaõigused sai Negrești-Oaș 1965. aastal.